Lýsigögn , í merkingunni gögn sem lýsa öðrum gögnum ( e. metadata ) , hafa lengi verið búin til og notuð í ýmsum tilgangi . Flestir þekkja spjaldskrár bókasafna og skýringar á kortum , en það eru góð dæmi um lýsigögn sem notuð hafa verið í aldanna rás . Lýsigögn eru með öðrum orðum skipulega framsett gögn sem lýsa innihaldi annarra gagna . Á síðustu áratugum liðinnar aldar hafði framleiðsla á stafrænum landupplýsingagögnum aukist mjög um allan heim , en sú þróun fylgdi innleiðingu og aukinni notkun landupplýsingakerfa . Að fá góða yfirsýn yfir gögn varð því stöðugt flóknara og erfiðara fyrir notendur m.a. að vita hvaða gögn væru til , hvaða lönd eða svæði þau sýndu og hvar þau væru geymd . Þegar kom fram á tíunda áratug síðustu aldar var farið að leita leiða til að fá fram notendavænni lausnir til að auka aðgengi að upplýsingum um stafræn landupplýsingagögn . Umræða um þessi mál var sterk meðal kortastofnana í Evrópu , sem leiddi til nýrra lausna í mörgum löndum , þar á meðal í Danmörku þar sem Íslendingar leituðu fyrirmynda , þ.e.a.s. fyrir lýsigagnaverkefnið Landlýsingu . Lýsigagnahugtakið var ekki mikið í umræðu á Íslandi fyrr en undir síðustu aldamót . Það var þekkt í heimi bókasafna samanber Dublin Core lýsigagnastaðalinn , en umræða um hugtakið jókst eftir stofnun samtaka um landupplýsingar á Íslandi ( LÍSA ) 1994 og lýsigagnanefndar á vegum samtakanna , en lýsigögn fyrir landupplýsingar lúta á ýmsan hátt öðrum lögmálum en almenn lýsigögn í söfnum . Sérstaða landrænna lýsigagna felst í hinni landfræðilegu vídd , þar sem staðsetningu , eðli og eiginleikum landfræðilegra gagna er lýst . Þau fjalla því meðal annars um það af hvaða stað eða svæði gögnin eru , hvaða eða hvers konar gögn er um að ræða , hver gerði þau , hvernig eða með hvaða hætti og hvers vegna þau voru unnin og hvenær þau voru gerð eða fyrir hvaða tímabil þau gilda . Þau svara því spurningum eins og HVAÐ , HVER , HVAR , HVENÆR , HVERS VEGNA , HVERNIG um gögnin . Í landupplýsingavinnslu eru tengdar saman upplýsingar sem byggja á staðsetningu og þær birtar á kortum eða sem gagnasett og vefþjónustur í kortasjám á Netinu . Landræn lýsigögn eru yfirleitt notuð til að lýsa hinum stafrænu gagnasettum og eru því grundvallarþáttur í tengslum við landupplýsingavinnslu . Fyrir flesta skiptir máli að vita hvað til er af gögnum af þeim svæðum sem verið er að vinna með . Það þarf að vera hægt að sjá á hverju gögnin byggjast og hvernig má nota þau , en þá þarf aðgengið að slíkum upplýsingum að vera gott . Því eru lýsigagnagrunnar og lýsigagnagáttir á netinu mikilvæg fyrirbæri .